หุ้นไทยแรงวิ่งตามเพื่อนบ้านปิดเช้า 864.11 จุด
หุ้นไทยภาคเช้าพุ่งแรงทะลุแนวต้าน 860จุด ปิดตลาดที่ 864.11จุดเพิ่มขึ้น 8.28จุด&nbsp;
2 ส.ค. 2553

หุ้นไทยภาคเช้าพุ่งแรงทะลุแนวต้าน 860จุด ปิดตลาดที่ 864.11จุดเพิ่มขึ้น 8.28จุด 
ดัชนีตลาดหลักทรัพย์แห่งประเทศไทย ในภาคเช้าวันที่ 2 ส.ค. เปิดตลาดพุ่งแรงตามตลาดหุ้นในภูมิภาค ทะลุแนวต้านที่ 860 จุด ขึ้นไปแตะจุดสูงสุด 864.59 จุด ก่อนจะย่อตัวมาเล็กน้อย และกลับขึ้นมาปิดตลาดในภาคเช้าที่ 864.11 จุด เพิ่มขึ้น 8.28 จุด มูลค่าซื้อขาย 12,082.75 ล้านบาท
นักวิเคราะห์หลักทรัพย์จากหลายบริษัทหลักทรัพย์ (บล.) ต่างประเมินเป็นแนวทางเดียวกันว่า ตลาดหุ้นไทยปรับเพิ่มขึ้น เพราะมีเงินลงทุนจากนักลงทุนต่างชาติไหลเข้ามาในภูมิภาค ซึ่งส่วนหนึ่งเข้ามาในประเทศไทยด้วย หลังจากตัวเลขเศรษฐกิจของประเทศในภูมิภาค ไม่ว่าจะเป็น จีน เกาหลีใต้ รวมทั้งประเทศไทย แสดงให้เห็นว่ายังมีแนวโน้มที่จะเติบโตได้อย่างแข็งแกร่ง
"เงินทุนจากนักลงทุนต่างชาติเข้ามาลงทุนในเอเชียต่อเนื่องมา 2 สัปดาห์แล้ว ซึ่งก็มีเข้ามาในประเทศไทยบ้าง เพราะเอเชียมีการขยายตัวทางเศรษฐกิจที่ดี ขณะที่ตัวเลขเศรษฐกิจในสหรัฐอเมริกายังสะท้อนว่า เศรษฐกิจยังไม่แข็งแกร่งเท่าไรนัก" นักวิเคราะห์ กล่าว
ทั้งนี้ บล.ธนชาต ประเมินว่า หากดัชนีหุ้นไทยผ่านแนวต้านที่ 860 จุดไปได้ จะมีโอกาสขึ้นไปถึงประมาณ 900 จุด โดยมีปัจจัยสนับสนุน 2 ประเด็น คือ แรงซื้อจากนักลงทุนต่างชาติ และการประกาศผลประกอบการในไตรมาส 2 ของหลายบริษัทอาจจะออกมาดีกว่าคาด